ЗэфIэкI зиIэхэр ягъэлъапIэ
Урысей Федерацэмрэ Къэбэрдей-Балъкъэрымрэ я къэрал дамыгъэхэр зыхуагъэфэщахэм дыгъуасэ щратыжащ КъБР-м и Правительствэм и Унэм.
Узыншагъэр хъумэным, егъэджэныгъэм, промышленностым, ухуэныгъэм, мэкъумэшым, спортым, щэнхабзэм, хабзэхъумэ IэнатIэхэм зегъэужьыным илъэс куэд хъуауэ зи гуащIэ хэзылъхьэхэм ехъуэхъуащ КъБР-м и Iэтащхьэ КIуэкIуэ Юрий.
— 2017 гъэр ди дежкIэ тыншу щымытами, ехъулIэныгъэфIхэр зыIэрыдгъэхьэфащ. Куэд тхузэфIэкIащ экономикэр къэтIэтыным, цIыхухэм я псэукIэр зэIузэпэщ хъуным теухуауэ. Апхуэдэ зэфIэкIым нобэ дгъэлъапIэ дэтхэнэ лэжьакIуэми и гуащIэ хэлъщ, — жиIащ КъБР-м и Iэтащхьэм.
КIуэкIуэ Юрий къыхигъэщащ гулъытэ зыхуащIахэм егъэджакIуэ гупыфI зэрахэтыр. Iэтащхьэм жиIащ ахэр IэнатIэ гугъум, ауэ пщIэ зыпылъым зэрыпэрытыр. «ЦIыхубэм я зыужьыныгъэр къыгуэхыпIэ имыIэу егъэджэныгъэм епхащ. ЕгъэджакIуэм и пщэ къыдэхуэ къалэн мытыншым фызэрыпэлъэщым папщIэ, псоми фIыщIэ фхузощI», — захуигъэзащ ягъэлъапIэхэм КъБР-м и Iэтащхьэм.
КIуэкIуэм жиIащ 2017 гъэм къэрал кIуэцI IуэхухэмкIэ органхэмрэ шынагъуэншагъэмкIэ IэнатIэхэмрэ къызэрыунэхурэ илъэси 100 зэрырикъуами и мыхьэнэр къалъытэу, хабзэхъумэ IуэхущIапIэхэм я лэжьакIуэхэм къэрал дамыгъэхэр зэрыхуагъэфэщар.
Абы щхьэхуэу захуигъэзащ лэжьыгъэм и ветеранхэм. Апхуэдэ цIыху зыбжанэм хуагъэфэщащ «Къэбэрдей-Балъкъэр Республикэм и пащхьэм щиIэ фIыщIэм папщIэ» орденыр. «Фи зэфIэкIхэр ди дежкIэ щапхъэщ. ФIыщIэ фхудощI икIи дропагэ щIыналъэм и зыужьыныгъэм хуэфщIа хэлъхьэныгъэм», — къыхигъэщащ КIуэкIуэ Юрий.
КъБР-м щIыхь зиIэ и артист цIэр зыхуагъэфэща Гордиенкэ Алексей («Тэрч къэзакъхэр» ансамблым и артистщ) утыку къыщрашэм, КъБР-м и Iэтащхьэм гупым ярита транспортым и IункIыбзэIухри IэщIилъхьащ.
ЗэIущIэр щызэхуищIыжым, КIуэкIуэ Юрий псоми ИлъэсыщIэмкIэ ехъуэхъуащ, ехъулIэныгъэщIэхэр, узыншагъэ яIэну, я унагъуэхэм фIыгъуэ илъыну зэригуапэр жиIащ.
